.td_uid_2_60c74bb6d4b74_rand.td-a-rec-img{text-align:left}.td_uid_2_60c74bb6d4b74_rand.td-a-rec-img img{margin:0 auto 0 0} Ftit ġimgħat ilu ktibt dwar ir-Rapport li kien ħareġ mill-Moneyval fejn konna lħaqna 12 biss mit-28 rakkomandazzjoni li kienet talbitna li nilħqu. Għalhekk konna għaddejna bi żbrixx u żammewna taħt skrutinju. Għadna qed nistennew iI-verdett minn awtorità iżjed għolja mill-Moneyval. Jalla ngħaddu. Issa dħalna f'periklu ieħor. Il-Gvern kien jaf bl-oppożizzjoni qawwija mill-Unjoni Ewropea dwar il-bejgħ tal-passaporti, kien intlaħaq kompromess, iżda s-suspetti li l-affarijiet ma kinux qed isiru kif suppost kienu ġew ikkonfermati minn fatti li ħarġu fl-istampa internazzjonali dwar abbużi serji u nuqqas ta' due diligence minn naħa ta' Malta. Il-gvern ta' Robert Abela qed jinsisti li jkompli bil-bejgħ tal-passaporti iżda bi skemi ġodda li fid-deher huma aktar rigorużi. L-aħħar aħbar mill-Unjoni Ewropea hija li kemm Malta kif ukoll Ċipru jridu jagħtu spjegazzjoni lill-Kummissoni Ewropea fi żmien xahrejn. Jekk ifallu se jittieħdu azzjonijiet legali fil-Qorti tal-Unjoni Ewropea. Li kull pajjiż għandu d-dritt li joħroġ il-passaporti tiegħu huwa fatt iżda meta pajjiż għandu sovranità bi sħab ma' pajjiżi oħrajn, dan id-dritt mhux wieħed assolut. Qabel ma dħalna fl-UE kien dritt assolut iżda l-passaport Malti dak iż-żmien ma kellux il-valur miżjud li għandu llum. Issa min jingħata passaport minn Malta jirbaħ id-dritt li jidħol fil-pajjiżi kollha taż-Żona Shengen. L-UE qed tinsisti li Malta u pajjiżi oħra fl-istess Unjoni jridu jikkunsidraw l-effetti li dawn l-iskemi jista' jkollhom fuq il-firxa ta' kriminalità speċjalment bil-ħasil tal-flus, bl-evażjoni tat-taxxi u l-finanżjament tat-terroriżmu fl-Ewropa jew mill-Ewropa. Nhar il-Ħadd fil-gazzetta tat-Times il-Gvern ħa paġna sħiħa mħallsa minn flusna, b'ritratt akbar mill-artiklu tas-Segretarju Parlamentari Alex Muscat u fih spjega l-pożizzjoni tal-Gvern dwar l-azzjoni tal-UE. L-ewwelnett l-argument li l-ħruġ tal-passaporti huwa fil-kompetenza ewlenija tal-istati membri huwa wieħed mhux komplet għar-raġuni li semmejt diġà. Jekk jien għandi sehem biss fi proprjetà ma nistax nagħmel biha li rrid, iżda rrid nara x'għandu f'moħħu wkoll minn għandu s-sehem l-ieħor. Alex Muscat ma semma xejn dwar l-abbużi sfaċċati li saru fil-passat għax dan il-Gvern ma jemminx li min għamel il-ħażin, hu min hu, għandu jagħti spjegazzjoni fil-Qorti. Hemm allegati abbużi fil-Qorti li jinvolvu rjus kbar taħt l-amministrazzjonijiet ta' Joseph Muscat, fejn id-dħul mill-passaporti kienu ntużaw għal tixħim. U għad nisimgħu aktar meta l-kriminali li xtraw il-passaport minn Malta jaslu biex jiġu mtellgħa l-Qorti. Il-Gvern li kien ma għamel xejn għal żmien twil dwar il-ħasil ta' flus u kien wassalna f'tarf ta' preċipizzju quddiem il-Moneyval, issa se jerġa' jġibna f'konfront perikoluż ieħor? Il-verità dwar min xtara l-passaporti Maltin u kif xi wħud lanqas biss għaddew lejl f'Malta jew għamlu żjara ta' ftit jiem biss, trid toħroġ għax jekk ma toħroġx hawn se toħroġ quddiem il-Qorti Ewropea. Il-Prim Ministru u sħabu dejjem jitkellmu dwar il-ġid li sar bil-flus li daħħalna mill-bejgħ tal-passaporti. Dawn il-kummenti huma abbuż serju mill-istess reċipjenti ta' fondi. Jekk il-Moviment Hospice u d-Dar tal-Providenza ngħataw fondi, il-Gvern jaf sewwa kif dawn l-ażjendi voluntarji u oħrajn bħalhom iffrankaw biljuni ta' ewro lill-kaxxa ta' Malta matul iż-żmien u għadhom jagħmlu l-istess sal-lum. Missu jistħi Robert Abela jitkellem hekk. Jekk iħares lejn l-amministrazzjoni li qed imexxi, bl-akbar Kabinett u mingħajr is-salarji fenomenali għal tal-qalba u l-ħela ta' flus fi propaganda sfaċċata għall-Partit Laburista mħallsa mill-poplu Malti, ikollu biżżejjed flus xi jqassam. Jekk inkomplu nbigħu l-passaporti ejjew inkunu trasparenti u mhux b'ħafna ħabi, mhux biss minn sħabna fl-Ewropa iżda aktar u aktar mill-poplu Malti. .td_uid_3_60c74bb6d4d79_rand.td-a-rec-img{text-align:left}.td_uid_3_60c74bb6d4d79_rand.td-a-rec-img img{margin:0 auto 0 0}